Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 4 Pv 43/15/1102	Bratislava II, 13.3.2015
EEČ : 2-9-125-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 257/2009 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojho syna XXXXX, nar. XXXXX, vyplývajúcej mu z ustanovenia § 62 zákona č. 36/2005 Z. z. o rodine, deklarovanej mu aj rozsudkom Okresného súdu XXXXX II sp.zn. XXXXX zo dňa      25.11.2009, právoplatným dňa 08.01.2010, mesačne vo výške 100 €, vopred vždy do 15-teho dňa v mesiaci do rúk matky oprávneného dieťaťa XXXXX, si túto svoju zákonnú vyživovaciu povinnosť v XXXXX na XXXXX, ako ani nikde inde, riadne neplnil od mesiaca september 2009 až do mesiaca máj 2013 (vrátane), pričom v rozhodnom období nebol zamestnaný a ani evidovaný ako nezamestnaný na Úrade práce, sociálnych vecí a rodiny a viackrát sa nachádzal vo výkone trestu odňatia slobody

lebo zanikla trestnosť činu

Odôvodnenie:
Vyšetrovateľ Odboru kriminálnej polície Okresného riaditeľstva Policajného zboru XXXXX XXXXX vedie pod č.v.s. XXXXX trestné stíhanie obvineného XXXXX (ďalej aj ako „obvinený“) pre prečin zanedbania povinnej výživy podľa § 207 ods.1, ods. 3 písm. b) Trestného zákona s poukazom na § 138 písm. b) Trestného zákona na vyššie uvedenom skutkovom základe.

Dňa 06.03.2015 predložil vyšetrovateľ Odboru kriminálnej polície Okresného riaditeľstva Policajného zboru XXXXX XXXXX na tunajšiu prokuratúru vyšetrovací spis na previerku, ktorou som zistila, že sú splnené všetky zákonné podmienky na zastavenie trestného stíhania podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona.

Dokazovaním vykonaným v priebehu prípravného konania boli zistené nasledovné skutočnosti:

	Trestné oznámenie a zápisnica o výsluchu svedkyne - poškodenej XXXXX (ďalej aj ako „matka oprávneného dieťaťa“), zápisnica o výsluchu svedka - poškodeného XXXXX (ďalej aj ako „oprávnené dieťa“), rodný list, potvrdenie o návšteve školy oprávneným dieťaťom a rozsudok Okresného súdu XXXXX sp.zn. XXXXX preukazujú, že obvinený mal do mesiaca máj 2013 zákonnú vyživovaciu povinnosť voči oprávnenému dieťaťu vo vyššie uvedenom rozsahu. 

Z trestného oznámenia, zo zápisnice o výsluchu matky oprávneného dieťaťa a zo zápisnice o výsluchu oprávneného dieťaťa vyplynulo, že obvinený si túto svoju zákonnú vyživovaciu povinnosť riadne neplnil od mesiaca september 2009 až do mesiaca máj 2013 (vrátane). Obvinený sa k spáchaniu skutku priznal, pričom zo zabezpečených správ vyplynulo, že v rozhodnom období nebol zamestnaný a ani evidovaný ako nezamestnaný na Úrade práce, sociálnych vecí a rodiny. V rozhodnom období sa obvinený viackrát nachádzal vo výkone trestu odňatia slobody v Rakúskej republike a v Slovenskej republike, k čomu boli do vyšetrovacieho spisu zabezpečené podrobné správy.

Z vyšetrovacieho spisu tiež vyplynulo, že obvinený po vznesení obvinenia postupnými platbami uhradil celý dlh na výživnom, ktorý mu vznikol od mesiaca september 2009 až do mesiaca máj 2013 (vrátane). XXXXX (matka obvineného) ku skutku uviedla, že na základe dohody s obvineným uhradila matke oprávneného dieťaťa výživné vo výške 900 € a exekútorovi vo výške 1.384,85 €, o čom doložila potvrdenia do vyšetrovacieho spisu. Uvedené skutočnosti potvrdila vo svojej výpovedi aj matka oprávneného dieťaťa a oprávnené dieťa. Do vyšetrovacieho spisu boli zabezpečené správy od exekútora obsahujúce prehľad platieb, ktoré zaplatil obvinený (či už prostredníctvom exekúcie alebo priamymi platbami oprávnenému dieťaťu) a návrh oprávneného dieťaťa zo dňa 30.12.2014 na zastavenie exekúcie z dôvodu, že obvinený uhradil celé vymáhané výživné.

Zhodnotením vyššie uvedených skutočností možno konštatovať, že z vykonaných dôkazov vyplýval dostatočne odôvodnený záver, že skutok, ktorý predbežne napĺňal znaky prečinu zanedbania povinnej výživy podľa § 207 ods. 1, ods. 3 písm. b) Trestného zákona s poukazom na § 138 písm. b) Trestného zákona, sa stal a spáchal ho obvinený. Vzhľadom k tomu, že z vykonaných dôkazov tiež vyplynulo, že obvinený uhradil celý dlh na výživnom voči oprávnenému dieťaťu, pričom neplnenie vyživovacej povinnosti nezanechalo na oprávnenom dieťati trvalo nepriaznivé následky, je nutné dospieť k záveru, že trestnosť trestného činu zanedbania povinnej výživy podľa § 207 ods. 1, ods. 3 písm. b) Trestného zákona s poukazom na § 138 písm. b) Trestného zákona zanikla podľa § 86 ods. 1 písm. a) Trestného zákona. Zaplatením celého dlhu na výživnom bol splnený základný účel právnej úpravy trestného činu zanedbania povinnej výživy, ako i inštitútu účinnej ľútosti, ktorého primárnym cieľom bolo primäť páchateľa k dodatočnému splneniu zákonnom danej vyživovacej povinnosti.

Podľa § 86 ods. 1 písm. a) Trestného zákona trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry XXXXX II do troch dní od oznámenia uznesenia. Sťažnosť má odkladný účinok. (§ 215 odsek 6 Trestného poriadku)

JUDr. Zuzana Križanová
prokurátorka